b'\n_START_ARTICLE_\nDuga radar\n_START_PARAGRAPH_\nDuga (vene keeles \xd0\x94\xd1\x83\xd0\xb3\xd0\xb0) oli N\xc3\xb5ukogude Liidu "silmapiiri\xc3\xbclene" (ingl over-the horizon) radaris\xc3\xbcsteem, mida kasutati antiballistiliste rakettide varajaseks avastamiseks. Radaris\xc3\xbcsteem opereeris alates 1976. aasta juulist kuni 1989. aasta detsembrini. Radariv\xc3\xb5rgustik h\xc3\xb5lmas kahte operatsioonilist Duga radarit: \xc3\xbchte radarit T\xc5\xa1ornob\xc3\xb5li (kasutatakse ka venep\xc3\xa4rast nimekuju T\xc5\xa1ernob\xc3\xb5l) ja T\xc5\xa1ernigivi l\xc3\xa4histel Ukraina NSV-s, ning teist radarit Ida-Siberis Venemaal.\n_START_SECTION_\nIseloomustus\n_START_PARAGRAPH_\nDuga radaris\xc3\xbcsteem oli \xc3\xa4\xc3\xa4rmiselt suure v\xc3\xb5imekusega, m\xc3\xb5ningatel juhtudel \xc3\xbcle 10 MW, ning see edastas l\xc3\xbchiraadiolaineid. Antennid olid 150 meetrit k\xc3\xb5rged, ligikaudu 500 meetrit pikad ning kaalusid umbes 14 000 tonni. Radarite kasutamisest avalikkust ei hoiatatud; kosta olid teravad, j\xc3\xa4rjestikused 10 Hz sagedusega koputused, mille t\xc3\xb5ttu hakati radarit l\xc3\xbchilainete kuulajate poolt kutsuma vene r\xc3\xa4hniks (ingl Russian Woodpecker). Radari tekitatud korrap\xc3\xa4ratud sageduste h\xc3\xbcpped h\xc3\xa4irisid nii raadioringh\xc3\xa4\xc3\xa4linguid, amat\xc3\xb6\xc3\xb6ridest raadiooperaatoreid, lennunduse kommunikatsioone ookeani kohal ning p\xc3\xb5hjustasid tuhandeid kaebusi \xc3\xbcle kogu maailma.\n_START_SECTION_\nRadarite asukoht\n_START_PARAGRAPH_\nPeamine militaarotstarbeline radar asus T\xc5\xa1ernigivi ja T\xc5\xa1ornob\xc3\xb5li linnade l\xc3\xa4hedal. S\xc3\xb5jav\xc3\xa4eline assamblee sai nimeks Duga-1, mis koosnes kahest s\xc3\xb5jav\xc3\xa4elinnast: T\xc5\xa1ernob\xc3\xb5l-2 (T\xc5\xa1ornob\xc3\xb5li tuumaelektrijaama ja linna l\xc3\xa4histel) ja Ljubet\xc5\xa1-1 (T\xc5\xa1ernigivi linna l\xc3\xa4histel). Radarikompleksi kuulusid kaks signaali vastuv\xc3\xb5tvat antenni T\xc5\xa1ornob\xc3\xb5li linnas ja kaks signaali saatvat antenni Ljubet\xc5\xa1is. S\xc3\xbcsteem j\xc3\xa4lgis Ameerika \xc3\x9chendriike \xc3\xbcle p\xc3\xb5hjapooluse. _NEWLINE_Samaaegselt peamise radariga toimus N\xc3\xb5ukogude Liidu kaugemas idaosas teise, Duga-2 radari ehitus. Antennid asusid Komsomolsk Amuuri \xc3\xa4\xc3\xa4rse linna l\xc3\xa4hedal. Duga-2 koosnes samuti kahest vastuv\xc3\xb5tvast ja kahest saatvast antennist. Idapoolne radar j\xc3\xa4lgis Ameerika \xc3\x9chendriikide l\xc3\xa4\xc3\xa4nerannikut \xc3\xbcle Vaikse ookeani ja oli m\xc3\xb5eldud avastama ka allveelaevadelt tulistatud ballistilisi rakette. _NEWLINE_Duga-3 radaris\xc3\xbcsteemi kohta k\xc3\xa4iv teooria ei ole kinnitust leidnud ning seda pole kunagi olemas olnud.\n_START_SECTION_\nAvastamine\n_START_PARAGRAPH_\nKuna tegu oli N\xc3\xb5ukogude Liidu salajase projektiga, ei tohtinud avalikkus sellest teada. Radaris\xc3\xbcsteemi erip\xc3\xa4rase edastusviisi t\xc3\xb5ttu m\xc3\xb5istsid paljud eksperdid ja amat\xc3\xb6\xc3\xb6rraadiohuvilised, et tegu on silmapiiri\xc3\xbclese radaris\xc3\xbcsteemiga. NATO s\xc3\xb5jaline liit mainis projekti nimega "Steel Work" v\xc3\xb5i "Steel Yard". Kuigi raadioamat\xc3\xb6\xc3\xb6ride kogukond oli s\xc3\xbcsteemiga h\xc3\xa4sti kursis, ei kinnitatud seda teooriat kuni N\xc3\xb5ukogude Liidu lagunemiseni.  _NEWLINE_Tundmatut p\xc3\xa4ritolu signaal oli paljude spekulatsioonide allikaks, mis pani aluse teooriatele, nagu inimm\xc3\xb5istuse kontroll ning ilmastiku juhtimine. Kahtluse all oli ka teooria massilisest raadioh\xc3\xa4irest, kuid seireuuring n\xc3\xa4itas, et radar m\xc3\xb5jutas L\xc3\xa4\xc3\xa4ne jaamade k\xc3\xb5rval ka Moskva ja teiste N\xc3\xb5ukogude Liidu linnade jaamu. See k\xc3\xbcll v\xc3\xa4listas selle teooria, kuid t\xc3\xb5estas radaris\xc3\xbcsteemi intensiivset signaali edastamise v\xc3\xb5imekust.\n_START_SECTION_\nVastutegevus ja radarite l\xc3\xb5plik seiskamine\n_START_PARAGRAPH_\nS\xc3\xbcsteemi poolt tekitatud h\xc3\xa4irimise vastu v\xc3\xb5itlemiseks proovisid amat\xc3\xb6\xc3\xb6rraadiooperaatorid signaali omakorda segama panna s\xc3\xbcnkroonimata modulaarsete pidevlainesignaalide saatmisega samal impulsikiirusel nagu rikkuv signaal. Nad moodustasid klubi nimega Vene R\xc3\xa4hni Jahiklubi (ingl The Russian Woodpecker Hunting Club). Klubi liikmed alustasid ka spetsiaalset Duga radari \xc3\xb5ppimisele suunatud programmi. _NEWLINE_1980. aastate l\xc3\xb5pus hakkasid signaalid muutuma harvemaks ning 1989. aastal kadusid need t\xc3\xa4ielikult. Duga radaris\xc3\xbcsteemide l\xc3\xb5pliku seiskamise p\xc3\xb5hjuseid ei ole avalikustatud, kuid t\xc3\xb5en\xc3\xa4oliselt oli suur osa muutuval strateegilisel tasakaalul k\xc3\xbclma s\xc3\xb5ja l\xc3\xb5ppedes 1980. aastate l\xc3\xb5pus. Teiseks teguriks oli US-KS (N\xc3\xb5ukogude p\xc3\xa4ritolu rakettide varajase hoiatamise satelliits\xc3\xbcsteem) edukus, mis alustas t\xc3\xb6\xc3\xb6d 1980. aastate alguses ja oli selleks ajaks h\xc3\xa4sti organiseeritud v\xc3\xb5rgustik. Satelliits\xc3\xbcsteem pakub viivitamatuid, otseseid ja v\xc3\xa4ga usaldusv\xc3\xa4\xc3\xa4rseid hoiatusi, samas kui mis tahes radaris\xc3\xbcsteem p\xc3\xb5hjustab h\xc3\xa4ireid, valesignaale ning silmapiiri\xc3\xbclese radaris\xc3\xbcsteemi t\xc3\xb5husus s\xc3\xb5ltub suurel m\xc3\xa4\xc3\xa4ral ka atmosf\xc3\xa4\xc3\xa4ritingimustest. _NEWLINE_M\xc3\xb5nede aruannete kohaselt l\xc3\xb5petas 1989. aasta novembris tegevuse Ida-Siberis asuv Duga-2 radar ning osa selle komponentidest l\xc3\xa4ks taaskasutusse. Algne Duga-1 radar asub T\xc5\xa1ornob\xc3\xb5li tuumaelektrijaama v\xc3\xb5\xc3\xb5randumise tsoonis, 30 kilomeetri kaugusel jaamast. M\xc3\xb5lemad radarid on j\xc3\xa4\xc3\xa4davalt deaktiveeritud, kuna Venemaa ja Ukraina vahelistel l\xc3\xa4bir\xc3\xa4\xc3\xa4kimistel otsustati nende hooldamine l\xc3\xb5petada. Radari antenn on siiani alles ning erilubadega turistidel on lubatud seda k\xc3\xbclastada.'